स्वर्णलता को खत लिखकर उसे यकीन हो गया कि प्यार दोनों तरफ है, लेकिन लड़की के दिल में कुछ और था
मैंने डायरी खोली। उसमें पड़ा कागज का टुकड़ा मेरा ही खत था। खत को फिर पढ़ने की इच्छा नहीं हुई। मैं उसे फाड़कर वहीं फेंक दिया।
पूरी रात मैंने करवटें बदलते हुए काटी। कभी उसके बारे में सोचता कभी अपने बारे में। जब से सुना कि वो लखनऊ से निकल चुकी है, तो उत्सुकता और बढ़ गई। डायरी के पन्ने भी उसके प्रति प्यार के शब्दों से भरने लगे।
दो महीने पहले मैंने पहली बार उसे एक रेस्तरां देखा था। आकर्षक चेहरा, गोरा रंग और चेहरे पर आकर्षण मिली सौम्यता। पहली ही नजर में उसके प्रति मैं न जाने कितनी कल्पनाएं कर बैठा।
पतली लंबी उंगलियां किसी कलाकार की उंगलियों की तरह कॉफी के कप पर कसी हुई थीं। वो बार बार अपनी घड़ी की ओर देख रही थी। उसे या तो किसी का इंतजार था या किसी से मिलना था।
मैं एक ऐसी टेबल पर बैठ गया जहां से उसे भरपूर देख सकूं। उसने कॉफी खत्म की। खड़ी होकर साड़ी का पल्ला कमर में जैसे ही लपेटा उसका नाजूक बदन अपने रेशे-रेशे के साथ खिल उठा। मैं निश्छल बैठा उसे देखता रहा।
स्वभाववश मैं जैसे दूसरी लड़कियों से कतराता हूं, उससे भी दूर रहना चाह रहा था, पर वो कुछ और ही थी। ऐसा लग रहा था जैसे मेरी वर्षों की तलाश पूरी हो गयी। इस तलाश में खुशी, उदासी और संवेदना के बीच तनहाई बोलने लगी। तनहाई में कोमल भावनाएं उभरने लगीं। सपनों का घरौंदा सजने लगा।
उस दिन की डायरी में मैंने लिखा-
‘कल से स्वर्णलता की काफी याद आ रही है। उसका निश्छल स्वभाव, उसके उत्कृष्ट संस्कार, उसकी परिष्कृत शिक्षा, उसका सुंदर व्यवहार, चेहरे का भोलापन, उसके गाए गीत... ये सब किसी इंद्रधनुष की तरह मेरे मन के आकाश में छा गए हैं।’
हर दिन की डायरी मैं बेतरतीब ढंग से लिखा करता हूं, मगर उस दिन की डायरी के पन्ने को मैंने कई रंगों से सजाया। उसे देखकर, उसके बारे में सोचकर, नई नई कल्पनाएं उजागर होकर मेरे मन में अजीब तरह की खुशियां दौड़ा गईं।
वो मेरी हर सोच में शामिल थी। धीरे धीरे उसकी आंखों में मेरी पहचान बनने लगी। उसकी आंखें जिधर से भी मुझे देखतीं अनजान रिश्ता कायम कर लेतीं। ऐसा लग रहा था जैसे उसके शरीर से चुंबकीय लहरें निकल रही हैं, जो मुझे अपनी ओर खींच रही हैं।
अगली मुलाकात चार दिनों के बाद हुई। उसी दिन पता चला कि उसे वाद विवाद प्रतियोगिता में प्रथम पुरुस्कार मिला है। बधाई देने वालों में सबसे आगे मेरा नाम था।
उसके करीब होने का एहसास इतना प्रबल था कि मेरी गतिविधियों में बदलाव आने लगा। सूर्योदय से पहले ही मैं मॉर्निंग वॉक के लिए जाने लगा। उसका खयाल आते ही मेरा मन उत्साह और लगन से भर जाता। ऐसा लगता जैसे वो सजधज कर मेरे जीवन में प्यार की नयी रोशनी बिखेरती मेरे सामने खड़ी है।
उसकी आंखों में मेरी पहचान बनने लगी है। मैंने उसके लिए शब्द बटोरे। उसके नाम को सजाया- स्वर्णलता। सोचा, सिर्फ लिख दूं- ‘सफलता पर भेंट’, लेकिन ये शब्द बोरिंग लगे। आखिर मैंने ‘सस्नेह’ को ही लिखकर सजाया। इसमें प्यार के अंकुरित भाव भी हैं और लोगों की नजरों से बचने के लिए कवच भी।
वो दिन खुशी से बीत गया। मैं उसके खयालों में डूबता गया। मुझे विश्वास हो गया था कि उसे मेरा प्यार स्वीकार है। एक नयी उत्तेजना, नया उत्साह मेरे अंदर भरने लगा। कल्पनाओं की तस्वीर को यथार्थ के रंग में रंगने की इच्छा बलवती हो गयी।
काफी सोच विचार के बाद मैंने उसे एक पत्र लिखा-
‘मेरे अंधेरे जीवन में तुम चांदनी बनकर उभरी हो। मैं तुम्हारे साथ मिलकर एक नई जिंदगी शुरू करना चाहता हूं, जिसमें सागर से भी गहरा प्यार हो, आकाश से भी ऊंची सफलताएं हों, फूलों से ज्यादा महक हो और सूरज से भी ज्यादा रोशनी हो। मैं तुम्हारी पूजा करना चाहता हूं। तुम्हें दिल की गहराइयों से प्यार करने लगा हूं। क्या तुम्हें मेरा प्यार स्वीकार है?
जवाब की प्रतीक्षा में… समीर’
सांझ का झुटपुटा चारों तरफ धीरे धीरे फैलने लगा। वो आयी तो मेरा मन खुशी से झूम उठा।
“तुम मेरी ही तो हो… सबसे अच्छी, सबसे उत्कृष्ट, सबसे मनमोहक। मैंने अपनी तरफ से कभी उसका हाथ नहीं छुआ था। अभी तक मैं अपने संयम का परिचय देता आया था। लेकिन उस दिन मैं अपने आप को संतुलित नहीं कर सका। मैंने उसे अपना पत्र थमा दिया, तो उसके चेहरे पर घबराहट मिली मुस्कान थी।
दो दिन बाद पता चला, वो लखनऊ गयी है। मैं बेसब्री से उसका इंतजार करने लगा। और जब पता चला कि वो आज ही लखनऊ से वापस लौट चुकी है, तो मैंने आज ही उससे मिलने का फैसला किया। मन में कई चिंताएं, आशंकाएं, भ्रांतियां उभरीं और निस्तेज हो उठीं।
तरह तरह की भावनाओं में डूबता उतराता शाम को मैं उसके घर पहुंचा। दिल की धड़कनें बढ़ गईं। मैं कभी खुश होता, कभी आशंकित हो उठता। मन किसी निष्कर्ष पर पहुंचने के लिए अधीर हो उठा।
उसके घर के आसपास चंपा, चमेली और गुलाब के फूल सजे थे। मन में आया गुलाब का एक फूल उठा लूं और उसे देकर कहूं, ‘I love you’
अगले ही पल मैंने सोचा, ‘अगर किसी ने देख लिया तो?’
मैंने एक बार छत की ओर देखा, कहीं वो छत पर खड़ी मेरा इंतजार तो नहीं कर रही, लेकिन नीले आकाश के अलावा मुझे वहां कुछ भी दिखायी नहीं दिया
फिर सोचा, खिड़की से झांक रही होगी, मगर खिड़कियां भी बंद थीं। यही सब सोचते सोचते उसके दरवाजे पर आ गया।
बाहर ही उसकी मां बैठी थी, मैं भी वहीं बैठ गया।
कुछ देर बाद वो आयी। उदास सी परेशान सी। थोड़ी बीमार सी भी लगी। सोचा प्यार में शायद ऐसा ही होता होगा। मैं भी तो ऐसा ही उदास और परेशान था।
खामोशी को तोड़ते हुए मैंने कहा, “सफलता पर बधाई!”
अखबार की कटिंग मैंने उसकी ओर बढ़ा दी, लेकिन उसके चेहरे पर कोई उत्सुकता और खुशी नहीं थी।
अनमने ढंग से उसने कटिंग को उठाया, एक बार देखा, फिर वहीं मां के पास रख कर किचन से दो कप चाय बना कर ले आयी।
मैं उसकी मां की नजरें बचाकर बार बार उसे देख लेता। वो उदास नजरों से मुझे घूरती रही। फिर कई बार अंदर गयी और बाहर आयी।
आखिरकार निराशा से ऊबकर मैं चलने लगा। मां को प्रणाम किया।
इस बीच वो अंदर से डायरी उठा लायी। डायरी में एक कागज का टुकड़ा नजर आया।
मैंने सोचा उसका खत होगा।
अभी चार-पांच कदम ही आगे बढ़े कि पीछे से आवाज आई, “सुनिए!”
मेरे कदम रुक गये, दिल की धड़कन तेज हो गयी, घबराहट बढ़ गयी। उसकी सांसें भी फूल रही थीं।
घबराहट में ही टूटे-जुड़े शब्दों में वो बोली, “आई एम सॉरी... मैं... किसी और से... प्यार...”
इतना कहकर वो नजरें झुकाए खामोश खड़ी रही।
मैं स्तब्ध, बेचैन, परेशान उसे देखता रहा।
क्या जवाब दूं? गुस्से से कनपटियां बजने लगीं।
मन ही मन सोचा कि उसने ये बात मुझे उस समय क्यों नहीं बतायी, जब मैंने उसे खत दिया था और जब प्यार की भावनाएं जाहिर की थीं।
थोड़ी देर तक मैं हैरानी से उसे देखता रहा।
अचानक मेरे मुंह से निकला, “कोई बात नहीं। अच्छा हुआ जो तुमने बता दिया, वरना मैं… खैर, आज के बाद मैं तुमसे कभी नहीं मिलूंगा।”
मैंने उसे एक नजर देखा और लौट पड़ा।
उसके चेहरे पर अब न कोई परेशानी थी और न कोई घबराहट।
गुलाब के फूल मुरझा गए थे। लंबे लंबे पेड़ों की परछाइयां और बड़ी हो गयी थीं। नीला आकाश धुंधला पड़ गया था। खिड़कियां, दरवाजे बंद थे, खामोश थे।
मैंने डायरी खोली। उसमें पड़ा कागज का टुकड़ा मेरा ही खत था।
खत को फिर पढ़ने की इच्छा नहीं हुई। मैं उसे फाड़कर वहीं फेंक दिया।
शांत और स्थिर भाव से मैं घर की ओर लौट चला एक नई जिंदगी शुरू करने।
- पुष्पा भाटिया
E-इश्क के लिए अपनी कहानी इस आईडी पर भेजें: db।women@dbcorp।in
सब्जेक्ट लाइन में E-इश्क लिखना न भूलें
कृपया अप्रकाशित रचनाएं ही भेजें